REPUBLIKA SRBIJA

NARODNA SKUPŠTINA

Odbor za zaštitu životne sredine

20 Broj: 06-2/358-12

27. decembar 2012. godine

B e o g r a d

ZAPISNIK

13. SEDNICE ODBORA ZA ZAŠTITU ŽIVOTNE SREDINE,

ODRŽANE 27. DECEMBRA 2012. GODINE

 Sednica je počela u 15, 10 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Konstantin Arsenović, Željko Sušec, Aleksandra Tomić, Zoran Bojanić, Judita Popović, Ivan Karić, Dejan Nikolić, Ljuban Panić, Živojin Stanković i Gordana Čomić.

 Sednici Odbora prisustvovali su zamenici članova Odbora: Nevena Stojanović (zamenik Zorana Vasića), Branislav Mitrović (zamenik Jelene Travar Miljević), Slobodan Veličković ( zamenik Konstantina Arsenovića ) i Mile Spirovski (zamenik Zorana Bojanića).

 Sednici nisu prisustvovali članovi Odbora: Ivana Dinić, Biljana Ilić Stošić, Jelena Mijatović, (niti njihovi zamenici), Zoran Vasić i Jelena Travar Miljević.

 Sednici je prisustvovao i Zoran Pralica, narodni poslanik.

Iz Ministarstva energetike, razvoja i zaštite životne sredine sednici su prisustvovali: ministar Zorana Mihajlović, Mirko Grubišić i Hranislav Stojković, pomoćnici ministra i Toni Petrović, savetnik ministra.

 Na predlog predsednika Odbora, Odbor je jednoglasno usvojio sledeći

D n e v n i r e d :

1. Informacija o radu Ministarstva energetike, razvoja i zaštite životne sredine za period avgust-oktobar 2012. godine, i
2. Razno.

 Prva tačka dnevnog reda - **Informacija o radu Ministarstva energetike, razvoja i zaštite životne sredine za period avgust-oktobar 2012. godine**

Ministar je u uvodnom izlaganju naglasila da je ovo ministarstvo novo i drugačije koncipirano od prethodnog, kao i da se Ministarstvo od samog početka posebno bavi obavezama Fonda za zaštitu životne sredine, realizacijom Strategije koja već postoji, a iniciraće i izmene Zakona o zaštiti prirode.

U diskusiji su učestvovali Milica Vojić Marković, Konstantin Arsenović, Gordana Čomić, Ivan Karić, Aleksandra Tomić, Zorana Mihajlović, Mirko Grubišić i Hranislav Stojković.

Tokom rasprave, narodni poslanici su detaljno informisani o stanju u rudniku Zajača, s obzirom da je tamo izvršen inspekcijski nadzor i da izveštaj nije povoljan. Rečeno je da je Ministarstvo energetike, razvoja i zaštite životne sredine formiralo radnu grupu zajedno sa Ministarstvom zdravlja, i povezalo se sa međunarodnim organizacijama u zdravstvu, kako bi se ovaj problem rešio.

 Ministar je, odgovarajući na postavljeno pitanje, informisala članove Odbora i o stanju u Zavodu za zaštitu prirode, gde su u planu određene reorganizacije, a uspostavljen je i kontakt sa pokrajinskim Zavodom. Postavljeno je pitanje šta je sa kadrovima i materijalnom bazom Zavoda.

Postavljeno je pitanje pravljenja registra podzakonskih akata koja nedostaju, bez obzira na to koji je rok za njihovo donošenje. Predloženo je da se Odboru dostavi ovakav registar, kako bi se znalo zašto se neki zakon ne može primeniti. Ukazano je na to da se ovaj problem može rešiti tako što bi se, prilikom podnošenja predloga zakona Narodnoj skupštini, ujedno pripremili i podzakonski akti za njegovo sprovođenje.

Osim toga, razgovaralo se o upravljanju otpadom što je najkompleksniji problem, i rečeno je da su u pripremi projekti, kao i strategija u ovoj oblasti. Naglašeno je da će se posebno obratiti pažnja na deo koji se odnosi na komunalni otpad.

Istaknuto je da je Izveštaj tehnički jako dobro urađen i detaljan, a posebno je naglašeno zadovoljstvo zbog ministarkinog stava da neće biti nuklearki u Srbiji. U toku diskusije je naglašeno da ohrabruje saznanje da će biti pojačan inspekcijski nadzor u svrhu zaštite životne sredine. Poslanici su ponovili svoje nezadovoljstvo što je ukinut Fond za zaštitu životne sredine, sa sugestijom da se pomogne lokalnim samoupravama. Odgovoreno je da se priprema alternativa za Fond za zaštitu životne sredine kako bi se mogli finansirati svi projekti za zaštitu životne sredine.

U toku rasprave je, između ostalog, naglašeno da je neophodno imati informativne kampanje, u koje je potrebno uložiti sredstva.

 Nakon rasprave, Odbor je, saglasno članu 229. Poslovnika Narodne skupštine, većinom glasova (9 za i 1 uzdržan), doneo zaključak da, bezprimedbi, prihvata Informaciju o radu Ministarstva energetike, razvoja i zaštite životne sredine za period avgust-oktobar 2012. godine.

Druga tačka dnevnog reda – **Razno**

Pod tačkom Razno, Odbor je jednoglasno usvojio predlog predsednika Odbora da se u 2013. godini održe 4 javna slušanja. Odbor je doneo Odluku da se Drugo javno slušanje na temu:'' Uticaj genetski modifikovanih organizama (transgena) na životnu sredinu i zdravlje'' održi 6. februara 2013. godine.

Odbor je jednoglasno usvojio i predlog predsednika Odbora da se održe tri sednice van sedišta Narodne skupštine u toku 2013. godine.

Predloženo je da se jedna sednica van sedišta održi u Šumadiji, gde bi se razgovaralo o mogućnosti za eksploataciju nikla i njegovom uticaju na životnu sredinu.

Predsednik Odbora je obavestila Odbor da je povodom održavanja javnih slušanja i sednica Odbora van sedišta Narodne skupštine, planirana podrška u okviru Programa podrške skupštinskim odborima, koju pruža Program za razvoj Ujedinjenih nacija UNDP.

Sednica je završena u 16,25 časova.

SEKRETAR PREDSEDNIK

 Milica Bašić Milica Vojić Marković